La regidoria d'Educació entrega els diplomes de la IV edició dels premis Fem Futur FP
12 de juny 2024

![](/media/2jnnaedy/img_2318_c.jpg?width=850&height=566.6666666666666)

La regidoria d'Educació de l'Ajuntament de Sagunt, junt amb l'Asociación Séniors Españoles para la Cooperación Técnica (Secot) i Caixa Popular, va fer entrega ahir dels premis Fem Futur FP 2024 al Centre Cívic Antic Sanatori del Port de Sagunt. En l'acte van estar presents la primera tinenta d'alcalde, María José Carrera; i el regidor d'Educació, Raúl Palmero.

Raúl Palmero va parlar de l'«**estereotip**» de mirar sempre a batxiller o la universitat quan l'estudiantat finalitza els seus estudis de l'ESO, i va posar en valor l'estudi d'FP. «**Vull posar l'accent que l'FP, moltes vegades, està vinculada a un sector de la població, i estem equivocats. L'FP l'ha d'estudiar qui ho considere i quan ho considere. No té per què haver-hi ni edats ni sexes**», va assenyalar Palmero.

Per la seua banda, María José Carrera va assegurar: «**Sagunt té una oportunitat única en els pròxims anys per a crear un gran projecte de ciutat**», encara que va matisar també que això no serà complet «**sense la identitat i el caràcter únic i intransferible que li donen els seus emprenedors**». Així mateix, va afirmar que «**no hi ha una ciutat viva sense un teixit empresarial ric i divers, on cada persona puga somiar a fer realitat la seua idea de negoci i desafiar allò preestablit**».

L'acte va començar amb una xarrada anomenada “La inteligencia artificial en la FP y en la empresa”, a càrrec del director corporatiu d’ENCAMINA, Pako Giménez, que va parlar de les exigències empresarials en el món de la IA; i el professor de l'IES Benigasló (Vall d’Uixó), Carlos González, que va parlar sobre la integració de la IA en l'educació per a preparar el futur més immediat.

Després, l'Ajuntament, de la mà de Raúl Palmero i María José Carrera, i Secot van fer entrega dels diplomes a l'alumnat que ha participat i, fins i tot, ha sigut finalista en l'edició d'enguany dels premis Fem Futur FP amb els seus projectes. A més, se li va donar el premi al projecte Digital Cat, elaborat per Helena Corrales i Joaquín José García, que ha aconseguit el segon premi en els premis Fem Futur de la Comunitat Valenciana.

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-educacio-entrega-els-diplomes-de-la-iv-edicio-dels-premis-fem-futur-fp/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-educacio-entrega-els-diplomes-de-la-iv-edicio-dels-premis-fem-futur-fp/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-educacio-entrega-els-diplomes-de-la-iv-edicio-dels-premis-fem-futur-fp/ "Linked In")
*   [](mailto:?body=https://aytosagunto.es/va/actualitat/la-regidoria-d-educacio-entrega-els-diplomes-de-la-iv-edicio-dels-premis-fem-futur-fp/)